E-2431/2018

D Ó M U R

Héraðsdóms Reykjavíkur 18. júní 2019 í máli nr. E2431/2018:

Félag lóðareigenda við Kjarrbraut

(B-kk-nf Þ-kk-nf Ó-kk-nf lögmaður) gegn

AGHA ehf.

(Þ-kk-nf S-kk-nf S-kk-nf lögmaður)

Mál þetta, sem dómtekið var 21. maí sl., er höfðað fyrir Héraðsdómi Reykjavíkur með stefnu þingfestri 6. september 2018 af Félagi lóðareigenda við Kjarrbraut, Klapparbergi 10, 101 Reykjavík, á hendur AGHA ehf., Laugarásvegi 31, 104 Reykjavík.

I.

Stefnandi krefst þess að hið stefnda félag verði dæmt til að greiða stefnanda skuld að fjárhæð 55.000 krónur ásamt dráttarvöxtum skv. 1. mgr. 6. gr. laga nr. 38/2001 af 55.000 krónum frá 1. febrúar 2018 til greiðsludags. Þá er krafist málskostnaðar samkvæmt mati dómsins.

Þá krefst stefnandi þess að staðfestur verði lögveðréttur hans í fasteign stefnda, sem er Kjarrbraut 2B, Grímsnesog Grafningshreppi, fastanúmer 2260436, til tryggingar dómkröfunni auk þargreindra dráttarvaxta og málskostnaðar skv. 21. gr. laga um frístundabyggð og leigu lóða undir frístundahús nr. 75/2008.

Stefndi krefst þess að hann verði sýknaður af kröfum stefnanda og gerir kröfur um málskostnað úr hendi stefnanda.

Í greinargerð krafðist stefndi þess aðallega að málinu yrði vísað frá dómi en með úrskurði Héraðsdóms Reykjavíkur 15. febrúar sl. var kröfu stefnda um frávísun málsins hafnað.

II.

Málsatvik 2

Stefnandi er félag sem gætir hagsmuna félagsmanna vegna eigna þeirra eða leigulanda í landi Kjarrbrautar í Grímsnesog Grafningshreppi. Félagið var stofnað 19. apríl 2010 og samþykktir félagsins voru staðfestar á stofnfundi þann dag. Í 2. gr. samþykkta segir að félagið starfi í samræmi við 17. gr. laga nr. 75/2008 og félagssvæðið sé bundið við Kjarrbraut í Vaðneslandi. Síðan segir í 3. gr. að félagsmenn séu allir þeir sem eru eigendur að lóð undir frístundahús við Kjarrbraut.

Stefnandi höfðar mál þetta til innheimtu félags og rekstrargjalda sem stefnandi telur að stefnda beri að greiða. Um er að ræða tvo reikninga með gjalddaga 1. febrúar 2018, að fjárhæð 25.000 kr. og 30.000 kr. Stefnandi hefur krafið stefnda um greiðslur vegna félagsgjalda og rekstrar frá árinu 2015 og ágreiningur aðila snýst um það að stefndi telur sig ekki þurfa að vera félagi í stefnanda og hafnar kröfum stefnanda þar sem hann sé félagi í Félagi landeigenda í Vaðnesi sem staðið hafi að gerð vega og göngustíga á svæðinu. Stefndi hafi verið aðili að þessum framkvæmdum og greitt sinn kostnað.

III.

Málsástæður og lagarök stefnanda

Stefnandi sé félag sem gæti hagsmuna félagsmanna vegna eigna þeirra eða leigulanda í landi Kjarrbautar í Grímsnesog Grafningshreppi, krafan sé vegna félags og rekstrargjalda, allt samkvæmt framlögðum kröfuupplýsingum.

Nr. Útgáfudagur Gjalddagi Fjárhæð

1 18.01.2018 01.02.2018 25.000,00

2 18.01.2018 01.02.2018 30.000,00

Samtals nemi framangreindar fjárhæðir 55.000 krónum, sem sé stefnufjárhæðin í máli þessu auk dráttarvaxta og kostnaðar. Umsaminn gjalddagi í viðskiptum stefnda við stefnanda sé sá dagur sem fram komi hér að ofan og miðist stefnufjárhæð og dráttarvextir við það tímamark. Skuld þessi hafi ekki fengist greidd þrátt fyrir innheimtutilraunir og sé því nauðsynlegt að höfða mál til greiðslu hennar.

Stefnandi krefst þess og að staðfestur verði lögveðréttur hans í fasteign stefnda, sem sé Kjarrbraut 2B, Grímsnesog Grafningshreppi, fastanúmer 2260436, til tryggingar dómkröfunni auk þargreindra 3 dráttarvaxta og málskostnaðar skv. 21. gr. laga um frístundabyggð og leigu lóða undir frístundahús nr. 75/2008.

Stefnandi hafi gert tilraunir til innheimtu krafna sinna hjá stefnda fyrir löginnheimtu, eins og framlagt yfirlit beri með sér. Því sé þess krafist að við ákvörðun málskostnaðar verði tekið tillit til kostnaðar stefnanda af innheimtuviðvörun og milliinnheimtu í samræmi við framlagt yfirlit.

Stefnandi byggi kröfur sínar á reglum samninga og kröfuréttar um loforð og efndir fjárskuldbindinga. Kröfur um dráttarvexti, þ.m.t. vaxtavexti, styðji stefnandi við lög um vexti og verðtryggingu nr. 38/2001. Krafan um málskostnað styðjist við 1. mgr. 130. gr. laga nr. 91/1991 um meðferð einkamála. Þá sé vísað til laga um frístundabyggð og leigu lóða undir frístundahús nr. 75/2008, einkum III kafla. Krafa um virðisaukaskatt af málflutningsþóknun sé reist á lögum nr. 50/1988. Stefnandi sé ekki virðisaukaskattsskyldur og beri honum því nauðsyn til að fá dóm fyrir skatti þessum úr hendi stefnda. Varðandi varnarþing vísist til 33. gr. laga nr. 91/1991.

IV.

Málsástæður og lagarök stefnda

Stefndi byggi á því að hann sé félagi í Félagi landeigenda í Vaðnesi sem staðið hafi að gerð vega og göngustíga á svæðinu og hann hafi verið aðili að þessum framkvæmdum og greitt sinn kostnað. Stefnandi hafi krafið sig stefnda um greiðslur vegna félagsgjalda og rekstrar frá árinu 2015. Fyrirsvarsmaður stefnda, A-kk-nf J-kk-nf, hafi upp úr síðustu aldamótum keypt jörð úr landi Vaðness í Grímsness og Grafningshreppi og sé svæðið nú samkvæmt gildandi aðalskipulagi Grímsness og Grafningshrepps skipulagt sem frístundabyggð. Við lóðarkaupin og fyrir byggingu sumarhúss stefnda, að Kjarrbraut 2b, Vaðneslandi, hafi fyrirsvarsmaður stefnda gerst aðili að Félagi landeigenda í Vaðnesi, Árnessýslu, en stefndi hafi síðar tekið við þeirri aðild. Um sé að ræða mjög virkan félagsskap, sem starfræktur hafi verið í áraraðir um málefni umráðamanna frístundalóða og sumarhúsa í landi Vaðness. Á vegum félagsins hafi verið starfræktar sérstakar veganefndir, þ.á.m við Kjarrbraut, þar sem sumarhús stefnda er staðsett. Þá sé félagið aðili að Landssambandi 4 sumarhúsaeigenda f.h. félagsmanna sinna. Hafi félagið staðið að gerð vega, göngustíga og starfrækslu heimasíðu, www.vadnes.is . Hafi umráðamenn Kjarrbrautar 2b verið aðilar að þessum framkvæmdum með aðild sinni að félaginu.

Allt frá árinu 2015 hafi stefnandi krafið stefnda um greiðslu krafna, sem að mati stefnda séu félaginu með öllu óviðkomandi. Stefndi hafi hvorki verið í viðskiptum við stefnanda né hafi stefndi eða fyrirsvarsmaður stefnda verið aðilar að stefnanda. Hafi stefndi ítrekað neitað kröfum stefnanda og aðild sinni að félaginu, enda sé stefndi meðlimur í fyrrgreindu félagi.

Hafi ofangreindum ágreiningi aðila, er rekja má til ársins 2015, lokið með því að stefndi hafi greitt stefnanda umkrafna fjárhæð, með fyrirvara um lögmæti hennar. Sú krafa hafi verið rökstudd með þeim hætti af hálfu stefnanda að verið væri að innheimta gjald vegna framkvæmda af hálfu stefnanda, s.s gerð hliðs o.fl. Nú hafi stefnandi hafið að nýju innheimtuaðgerðir sínar á hendur stefnda með nýja kröfu í farteskinu, m.a með vísan til þess að samningur hafi komist á milli aðila um greiðslu, eins og segi í stefnu, en þar segi: „Umsaminn gjalddagi í viðskiptum stefnda við stefnanda er sá dagur sem fram kemur hér að ofan og er stefnufjárhæð og dráttarvextir miðað við það tímamarki.“ Stefndi hafni því alfarið að hafa átt í viðskiptum við stefnanda, enda sé engum samningum eða öðrum gögnum til að dreifa, sem renni stoðum undir þær fullyrðingu stefnanda.

Fyrir liggi í gögnum málsins tvær ódagsettar innheimtuviðvaranir stefnanda og innheimtubréf lögmanns stefnanda. Samkvæmt síðari innheimtuviðvöruninni, ódagsettri, sé stefndi krafinn um alls 65.616 krónur, þar af 25.000 krónur auk 1.175 króna í dráttarvexti og 39.441 krónu í annan vanskilakostnað, en þar sé hvorki að finna nánari lýsingu á kröfunum né nánari sundurliðun.

Stefndi byggi sýknukröfu sína á því að greiðsluskylda stefnda sé að öllu leyti ósönnuð. Þá vilji stefndi árétta að sökum verulegra annmarka á málatilbúnaði sé stefnda erfitt um vik að færa efnislegar varnir gegn kröfu stefnanda, enda sé með engum hætti útskýrt í stefnu hvaða atvik búi að baki kröfu stefnanda, né á hvaða grundvelli krafan hvíli. Þá mótmæli stefndi öllum nýjum málsástæðum stefnanda sem ekki koma skýrlega fram í stefnu, sbr. 5. mgr. 101. gr. laga nr. 91/1991 um meðferð einkamála. Eins og að framan sé rakið hafi stefndi hvorki átt í viðskiptum við stefnanda né sé hann aðili að stefnanda sem félagsmaður. Staðfesti framlögð gögn að 5 stefndi sé félagsmaður Félags landeigenda í Vaðnesi, og hafi greitt félagsgjöld til þess félags. Fullnægi stefndi með aðild sinni að því félagi þeim áskilnaði laga að eiga aðild að slíku félagi, sbr. 17. gr. laga nr. 75/2008. Þá hafi stefndi ávallt mótmælt kröfum stefnanda. Með vísan til þess sem að framan er rakið beri að sýkna stefnda af öllum kröfum stefnanda.

Stefndi vísi til laga nr. 91/1991 um meðferð einkamála, þá einkum 80. gr., 95. gr. og 1. og 2. mgr. 99. gr. laganna. Þá vísi stefndi til laga um frístundabyggð og leigu lóða undir frístundabyggð, einkum 17. og 19. gr. laganna.

Varðandi kröfu um málskostnað vísi stefndi til XXI. kafla laga nr. 91/1991 um meðferð einkamála , einkum 130. gr., og um virðisaukaskatt vísist til laga nr. 50/1988 .

V.

Niðurstaða

Mál þetta er höfðað til innheimtu rekstrar og félagsgjalda, sem lagt var á eigendur sumarhúsa og leigulanda í landi Kjarrbrautar í Grímsnes og Grafningshreppi. Þá er krafist staðfestingar lögveðsréttar fyrir dómkröfunni í fasteign stefnda auk dráttarvaxta og málskostnaðar skv. 21. gr. laga um frístundabyggð og leigu lóða undir frístundahús nr. 75/2008. Deilt er um skyldu stefnda til greiðslu umræddra gjalda.

Stefndi er umráðamaður lóðarinnar Kjarrbrautar 2b sem er ein af 25 skipulögðum lóðum við Kjarrbraut. Stefndi byggir á því að hann hafi ekki átt í neinum viðskiptum við stefnanda né sé hann aðili að stefnanda. Framlögð gögn staðfesti að stefndi sé félagsmaður í Félagi landeigenda í Vaðnesi og hafi greitt félagsgjöld til þess félags, tekið þátt í greiðslu framkvæmda til þess félags og hafi með aðild sinni að þessu félagi fullnægt þeim áskilnaði laga að eiga aðild að slíku félagi.

Í greinargerð krefst stefndi aðallega frávísunar málsins og við aðalmeðferð lýsti hann því yfir að hann héldi sig við þá kröfu, en með úrskurði Héraðsdóms Reykjavíkur 15. febrúar sl. var kröfu stefnda um frávísun málsins hafnað. Byggði stefndi aðallega á því að málið væri vanreifað, einkum aðild bæði sóknar og varnarmegin. Skýrt er í stefnu að stefnandi gæti hagsmuna félagsmanna vegna eigna þeirra eða leigulanda í landi Kjarrbrautar. Stefnda ætti að vera þetta ljóst þar sem hann hefur um árabil neitað að telja sig aðila að þessu félagi, en þó greitt stefnanda kröfur vegna framkvæmdakostnaðar. Þá hafnaði dómurinn því að vísa bæri málinu frá þar 6 sem ekki væri tilgreindur fyrirsvarsmaður stefnanda, en Hæstiréttur hefur ekki talið slíkt leiða til frávísunar. Jafnframt telur dómurinn að það sé hlutverk gjaldkera félaga að annast innheimtu félagsgjalda og ákvörðun um innheimtu slíkra gjalda þurfi ekki formlega samþykkt félagsfundar þó slíkt geti vissulega haft í för með sér útgjöld. Þá eru framlögð gögn við þingfestingu í samræmi við hefðbundin innheimtumál. Dómurinn telur engum vandkvæðum bundið fyrir stefnda að taka til varna í málinu og það hefur hann gert, enda honum vel kunnugt um grundvöll krafna.

Í 1. mgr. 17. gr. laga nr. 75/2008 er kveðið á um skyldu umráðamanna lóða undir frístundahús til að hafa með sér félagsskap um sameiginlega hagsmuni, utan vissra undantekningartilvika sem verða ekki talin eiga við um stefnda. Stefndi er sem rakið er umráðamaður einnar af 25 skipulögðum lóðum við Kjarrbraut og hefur því skylduaðild að stefnanda samkvæmt fyrrgreindum lögum. Í athugasemdum með frumvarpi því er varð að lögum nr. 72/2008 er fjallað um sjónarmið varðandi skylduaðild að félögum í frístundabyggð. Segir þar að við samningu laganna hafi verið litið til þess að í íslenskum lögum séu nokkur dæmi um skyldu til stofnunar og aðildar að félögum, svo sem í lögum um fjöleignarhús nr. 26/1994 og lögum um lax og silungsveiði nr. 61/2006. Meginregla 1. mgr. 74. gr. stjórnarskrárinnar sé sú að engan megi skylda til aðildar að félagi. Sú undantekning sé þó gerð í í 2. málsl. 2. mgr. 74. gr. að með lögum megi kveða á um skyldu til aðildar að félagi ef það er nauðsynlegt svo félag geti sinnt lögmæltu hlutverki vegna almannahagsmuna eða réttinda annarra. Í athugasemdum með 12. gr. frumvarps þess sem varð að stjórnarskipunarlögum nr. 97/1995 segir að við ákveðnar aðstæður geti tengsl á milli hagsmuna manna orðið svo náin að nauðsynlegt þyki að leggja skyldu á þá til að vernda hagsmuni hvers annars með því að standa að sameiginlegu félagi í því skyni.

Í 5. gr. samþykkta félags stefnanda segir að tilgangur félagsins séa) að gæta hagsmuna félagsmanna gagnvart sveitarstjórn vegna mála sem snerta lóðareigendur og frístundabyggðina, b) að vinna að hvers konar sameiginlegum hagsmunum félagsmanna á svæðinu, c) að stuðla að og fylgjast með góðri umgengni og náttúruvernd á félagssvæðinu og d) að vinna að auknu öryggi á félagssvæðinu.

Við aðalmeðferð gaf skýrslu K-kk-nf Ö-kk-nf J-kk-nf, formaður stjórnar félags stefnanda, og kvaðst hann hafa verið formaður frá stofnun félagsins. Hann kvað lóðir við Kjarrbraut vera 25 en eigendur 23. Hann kvaðst sjálfur jafnframt vera félagi í Félagi landeigenda í Vaðnesi og hafa setið þar fundi en það félag hafi ekki verið í neinum framkvæmdum og raunar hafi aðalverkefni félagsins verið að halda svokallaða 7

Vaðnesshátíð á sínum tíma en eftir að hún hafi dottið upp fyrir hafi ekkert verið þar í gangi. Þá hafi greiðslur vegna framkvæmda við Kjarrbraut aldrei farið í gegnum Vaðnesfélagið. Upphaflega hafi J-kk-nf B-kk-nf, sem hafi verið einn af stofnendum stefnanda og setið í fyrstu stjórn félagsins, verið skráður í veganefnd hjá Vaðnesfélaginu. Hann hafi annast viðhald vegar á Kjarrbraut og greiðslur landeigenda við Kjarrbraut verið lagðar beint inn á hans reikning og þetta verið Vaðnesfélaginu óviðkomandi. Til þess að koma skipulagi á framkvæmdir og rekstur hafi K-kk-nf fengið kennitölu fyrir Félag lóðareigenda við Kjarrbraut félagið sem hafi verið formskilyrði svo hægt væri að opna bankareikning fyrir það.

K-kk-nf kvað síðan hafa verið farið í að stofna félag fyrir frístundasvæðið við Kjarrbraut og eini tilgangur félagsins verið að sinna hagsmunum lóðareigenda við Kjarrbraut. Boðað hafi verið til stofnfundar 19. apríl 2010. Boðaðir voru allir eigendur lóða við Kjarrbraut og 14 hafi mætt á stofnfundinn. A-kk-nf J-kk-nf, fyrirsvarsmaður stefnda og þáverandi lóðareigandi að Kjarrbraut 2b, hafi fengið boð um að mæta á fundinn. Samkvæmt 3. gr. samþykkta félagsins séu allir eigendur lóða við Kjarrbraut félagsmenn. Á fundinum hafi samþykktir félagsins verið samþykktar og rætt hafi verið um fyrirhugaðar framkvæmdir og samþykkt árgjald.

Varðandi kröfur í máli þessu þá sé um að ræða árgjald vegna ársins 2015 og 2017. Ekki hafi þurft að leggja á árgjald árið 2016 þar sem félagið hafi átt fyrir rekstri og viðhaldi það árið. Varðandi málshöfðun þá hafi gjaldkeri væntanlega tekið ákvörðun um innheimtu á félagsgjöldum. Stefndi hafi ávallt neitað að greiða þar sem hann væri í öðru félagi, en hann hafi þó greitt inn á framkvæmdir árið 2014.

Fyrirsvarsmaður stefnda, A-kk-nf J-kk-nf, gaf ekki skýrslu við aðalmeðferð. Fyrir liggja í málinu gögn um uppsetningu á símahliði á félagssvæði Kjarrbrautar. Fram kemur að stefndi hafi, eftir málþóf, greitt lögmanni stefnanda þann 25. apríl 2016 298.076 krónur, með fyrirvara um lögmæti. Áður hafði stefndi mótmælt kröfunni vegna símahliðsins með bréfi, dags. 7. desember 2014, á þeim grundvelli að stefnandi hefði ekki heimild til þess að skuldbinda stefnda án fyrirfram fengins samþykkis.

Varðandi það sem stefndi byggir á, að hann sé félagsmaður í Félagi landeigenda í Vaðnesi og greiði þar árgjöld og hafi tekið þar þátt í framkvæmdum, þá liggja aðeins fyrir gögn um að hann hafi síðast greitt félagsgjöld til félagsins, 5.000 krónur, 17. júlí 2014. Enginn reki er gerður af hálfu stefnda til að því að færa sönnur á þá fullyrðingu í greinargerð að Félag landeigenda í Vaðnesi hafi staðið hafi að gerð vega og göngustíga á svæðinu og hann hafi verið aðili að þessum framkvæmdum og greitt sinn kostnað. Ekkert liggur fyrir í gögnum málsins um framkvæmdir á vegum 8 þessa félags á frístundasvæði við Kjarrveg, samanber og framburð fyrirsvarsmanns stefnanda fyrir dómi.

Fyrir liggja í málinu fundargerðir aðalfunda stefnanda 22. júní 2015 og 17. apríl 2017. Á fyrrnefndum aðalfundi, sem löglega var boðað til í samræmi við samþykktir stefnanda, var samþykkt með öllum greiddum atkvæðum að árgjald væri 25.000 kr. Á síðarnefndum aðalfundi var samþykkt einróma að árgjald yrði 30.000 krónur og gjalddagi 1. maí – eindagi 15. maí á hverju ári.

Með hliðsjón af öllu framansögðu og með hliðsjón af þeirri meginreglu sem kemur fram í 1. mgr.17. gr. laga nr. 75/2008um frístundabyggð og leigu lóða undir frístundahús, er það niðurstaða dómsins að félagssvæði hins lögbundna félags um frístundabyggð í landi Kjarrbrautar eigi að ná til allra frístundahúsa á svæðinu. Ekkert liggur fyrir um að í þessu máli eigi við þær sérstöku aðstæður sem leitt geti til fráviks frá þessari meginreglu, svo sem landfræðilegar aðstæður, dreifð byggð eða aðskilin byggð. Veigamikil rök hníga til þess að frávik frá meginreglunni verði ekki túlkuð með of rúmum hætti þar sem slíkt gæti leitt til lausungar í lagaframkvæmd og óvissu um réttarástand. Ekki verður fallist á að þátttaka stefnda í fyrrgreindu félagi lóðareigenda í Vaðnesi breyti þessari niðurstöðu, enda beinlínis gert ráð fyrir því að fleiri en eitt félag geti starfað á sömu jörð eða að félagssvæði nái til fleiri en einnar jarðar.

Samkvæmt því sem rakið hefur verið ber að dæma stefnda til að greiða stefnanda 55.000 krónur ásamt dráttarvöxtum skv. 1. mgr. 6. gr. laga nr. 38/2001 af 55.000 krónum frá 1. febrúar 2018 til greiðsludags.

Samkvæmt samþykktum stefnanda skal gjalddagi árgjalds vera 1. september og eindagi 15 dögum síðar. Samkvæmt 3. mgr. 21. gr. laga nr. 75/2008 stofnast lögveð þegar félag innir af hendi greiðslu eða á gjalddaga félagsgjalds ef um slík vanskil er að ræða. Í 4. mgr. sömu lagagreinar segir að lögveð falli niður ef því er ekki fylgt eftir með lögsókn eða því lýst við nauðungarsölu innan árs frá stofnun þess. Með vísan til þessa verður talið að lögveð vegna árgjalds 2015 hafi verið fallið niður þegar mál þetta var höfðað með stefnu birtri 29. ágúst 2018. Á síðarnefndum aðalfundi var samþykkt einróma að árgjald 2017 yrði 30.000 krónur og gjalddagi 1. maí – eindagi 15. maí á hverju ári. Lögveð vegna árgjalds ársins 2017 var því einnig niður fallið er mál þetta var höfðað. Það að reikningar stefnanda séu dagsettir 1. febrúar 2018 getur ekki leitt til þess að niðurfall lögveðsréttar sé miðað við þá dagsetningu. Með vísan til þessa er hafnað kröfu stefnanda um staðfestingu lögveðsréttar fyrir dómkröfum auk þargreindra dráttarvaxta og málskostnaðar skv. 21. gr. laga um frístundabyggð og leigu lóða undir frístundahús nr. 75/2008.

Að fenginni þessari niðurstöðu og með vísan til atvika og umfangs málsins ber að dæma stefnda til að greiða stefnanda 750.000 kr. í málskostnað. 9

Þ-kk-nf C-kk-nf Þ-kk-nf kveður upp dóminn.

Dómsorð:

Stefndi, AGHA ehf., greiði stefnanda, Félagi lóðareigenda við Kjarrbraut, 55.000 kr. ásamt dráttarvöxtum samkvæmt 1. mgr. 6. gr. laga nr. 38/2001, um vexti og verðtryggingu, frá 1. febrúar 2018 og til greiðsludags.

Hafnað er kröfu stefnanda um staðfestingu lögveðs til tryggingar dómkröfum stefnanda.

Stefndi greiði stefnanda 750.000 kr. í málskostnað.

Þ-kk-nf C-kk-nf Þ-kk-nf.

9

Þ-kk-nf C-kk-nf Þ-kk-nf kveður upp dóminn.

Stefndi, AGHA ehf., greiði stefnanda, Félagi lóðareigenda við Kjarrbraut, 55.000 kr. ásamt dráttarvöxtum samkvæmt 1. mgr. 6. gr. laga nr. 38/2001, um vexti og verðtryggingu, frá 1. febrúar 2018 og til greiðsludags.

Hafnað er kröfu stefnanda um staðfestingu lögveðs til tryggingar dómkröfum stefnanda.

Stefndi greiði stefnanda 750.000 kr. í málskostnað.

Þ-kk-nf C-kk-nf Þ-kk-nf.